## Pravilnik o izmjenama i dopunama Pravilnika o plaćanju naknada za pravo uporabe adresa, brojeva i radiofrekvencijskog spektra

### NN 97/2010 (11.8.2010.), Pravilnik o izmjenama i dopunama Pravilnika o plaćanju naknada za pravo uporabe adresa, brojeva i radiofrekvencijskog spektra

MINISTARSTVO MORA, PROMETA I INFRASTRUKTURE

2725

Na temelju članka 70. stavka 5. točke 2. i članka 84. stavka 1. točke 2. Zakona o elektroničkim komunikacijama (»Narodne novine«, broj 73/08.) ministar mora, prometa i infrastrukture donosi

PRAVILNIK

O IZMJENAMA I DOPUNAMA PRAVILNIKA O PLAĆANJU NAKNADA ZA PRAVO UPORABE ADRESA, BROJEVA I RADIOFREKVENCIJSKOG SPEKTRA

Članak 1.

U Pravilniku o plaćanju naknada za pravo uporabe adresa, brojeva i radiofrekvencijskog spektra (»Narodne novine«, broj 154/08. i 28/09.) u članku 3. stavku 1. riječ: »dostavlja« zamjenjuje se riječima: »može dostaviti«.

Članak 2.

U članku 6. stavku 1. brišu se riječi: »te elektroničko prikupljanje novosti i vanjski radiodifuzijski prijenos (ENG/OB)«.

Članak 3.

U članku 7. stavku 1. iza riječi u zagradama: »(ENG/OB)« dodaju se riječi: »u radiofrekvencijskom području iznad 1 GHz«.

U stavku 2. točka 3. mijenja se i glasi:

»3. c: koeficijent pokrivanja područja, pri čemu je c=4 za područje koje pokriva do 10 susjednih jedinica područne (regionalne) samouprave, i c=20 za područje koje pokriva 11 ili više susjednih jedinica područne (regionalne) samouprave ili cijelo područje Republike Hrvatske.«

U stavku 4. brojka: »20%« zamjenjuje se brojkom: »10%«.

Članak 4.

U članku 9. stavak 6. mijenja se i glasi:

»(6) Koeficijent pokrivenosti područja e iz stavka 5. točke 3. ovoga članka iznosi:

1) 1 za područje sastavljeno od jedne jedinice područne (regionalne) samouprave,

2) 4 za područje sastavljeno od dvije do šest susjednih jedinica područne (regionalne) samouprave,

3) 7 za područje sastavljeno od sedam ili više susjednih jedinica područne (regionalne) samouprave, ili cijelo područje Republike Hrvatske.«

U stavku 11. brojka: »20%« zamjenjuje se brojkom: »10%«.

Iza stavka 11. dodaje se stavak 12. koji glasi:

»(12) Visina godišnje naknade za uporabu neuparenog radiofrekvencijskog spektra (simpleks) širine pojasa od 1 MHz, u slučaju kada je efektivna izračena snaga radijske postaje veća od 100 W, izračunava se prema stavku 5. ovoga članka te se dodatno množi koeficijentom f koji iznosi:

1) 1 ako je efektivna izračena snaga manja od 100 W,

2) 50 ako je efektivna izračena snaga jednaka ili veća od 100 W, a manja od 1 kW,

3) 100 ako je efektivna izračena snaga jednaka ili veća od 1 kW, a manja od 10 kW,

4) 150 ako je efektivna izračena snaga jednaka ili veća od 10 kW.«

Članak 5.

U članku 10. stavku 1. riječi: »naknade za dozvolu za uporabu radiofrekvencijskog spektra i naknade za pokretne radijske postaje u pretplatničkom sustavu plaćanja usluge« zamjenjuju se riječima: »jednokratne ili godišnje naknade za dozvolu za uporabu radiofrekvencijskog spektra i naknade za krajnje radijske postaje u pretplatničkom sustavu plaćanja usluge«.

Stavak 4. mijenja se i glasi:

»(4) Visina jednokratne naknade za dozvolu za uporabu radiofrekvencijskog spektra iznosi 50.000.000 kuna. Jednokratna naknada plaća se najkasnije prigodom preuzimanja dozvole za uporabu radiofrekvencijskog spektra. Jednokratna naknada ne plaća se u slučaju izdavanja nove dozvole za uporabu radiofrekvencijskog spektra u svrhu usklađivanja uvjeta dodjele i uporabe radiofrekvencijskog spektra.«

Stavak 5. mijenja se i glasi:

»(5) Nositelj dozvole plaća godišnju naknadu za dozvolu za uporabu radiofrekvencijskog spektra u iznosu od 0,5% od ukupnoga godišnjeg bruto prihoda, ostvarenog obavljanjem djelatnosti elektroničkih komunikacijskih mreža i usluga na tržištu putem dodijeljenog radiofrekvencijskog spektra za javnu pokretnu komunikacijsku mrežu druge i treće generacije, u prethodnoj kalendarskoj godini. Godišnja naknada ne plaća se za prvu godinu valjanosti dozvole.«

Stavak 6. mijenja se i glasi:

»(6) Izvješće o iznosu ukupnoga godišnjeg bruto prihoda iz stavka 5. ovoga članka za prethodnu kalendarsku godinu nositelj dozvole obvezan je dostaviti Agenciji najkasnije do 31. ožujka tekuće godine. Ako nositelj dozvole posjeduje više od jedne dozvole za uporabu radiofrekvencijskog spektra za javne pokretne komunikacijske mreže druge i treće generacije, može dostaviti Agenciji jedno zajedničko izvješće o iznosu ukupnoga godišnjeg bruto prihoda u vezi s tim dozvolama.«

U stavku 7. riječi: »svaku pokretnu radijsku postaju« zamjenjuju se riječima: »svaku krajnju radijsku postaju«.

Članak 6.

Naslov iznad članka 12. mijenja se i glasi: »Naknada za uporabu radiofrekvencijskog spektra za zrakoplovnu, pomorsku, radiolokacijsku i radionavigacijsku službu te službu plovidbe unutarnjim vodama«.

Članak 12. mijenja se i glasi:

»Visina naknade za uporabu radiofrekvencijskog spektra za zrakoplovnu, pomorsku, radiolokacijsku i radionavigacijsku službu te službu plovidbe unutarnjim vodama u radiofrekvencijskim pojasima namijenjenima za te službe utvrđena je u tablici 3. na sljedeći način:

Tablica 3.

|  |  |  |
| --- | --- | --- |
| Br. | Vrsta radijske postaje | Godišnja naknada (u kunama) |
| 1. | Radijska postaja na Zemlji u zrakoplovnoj i pomorskoj službi | 250,00 |
| 2. | Radijska postaja na zrakoplovu koja služi za komunikaciju, radionavigaciju, identifikaciju, određivanje položaja, signalizaciju, mjerenje i slično | 250,00 |
| 3. | Radijska postaja na plovilu koja služi za komunikaciju, radionavigaciju, identifikaciju, određivanje položaja, signalizaciju, mjerenje i slično | 250,00 |
| 4. | Radijska postaja u radiolokacijskoj i radionavigacijskoj službi, osim radijskih postaja iz točke 1. ove tablice | 2.000,00 |

«

Članak 7.

U članku 14. stavku 6. tablica 7. mijenja se i glasi:

»Tablica 7.

|  |  |  |  |  |  |  |
| --- | --- | --- | --- | --- | --- | --- |
| Br. | Koeficijent pokrivenosti stanovništva | Koeficijent r za početak obračunskog razdoblja u pojedinoj godini | | | | |
| 2009. godina | 2010. godina | 2011. godina | 2012. godina | 2013. godina i svaka sljedeća godina |
| 1. | 0,03 | 5,56 | 4,42 | 3,28 | 2,14 | 1,00 |
| 2. | 0,04 | 8,33 | 6,50 | 4,67 | 2,83 | 1,00 |
| 3. | 0,10 | 5,00 | 4,00 | 3,00 | 2,00 | 1,00 |
| 4. | 0,20 | 3,75 | 3,06 | 2,38 | 1,69 | 1,00 |
| 5. | 0,40 | 2,71 | 2,28 | 1,85 | 1,43 | 1,00 |
| 6. | 1,00 | 1,58 | 1,44 | 1,29 | 1,15 | 1,00 |
| 7. | 2,00 | 1,04 | 1,03 | 1,02 | 1,01 | 1,00 |
| 8. | 4,00 | 0,65 | 0,73 | 0,82 | 0,91 | 1,00 |
| 9. | 10,00 | 0,32 | 0,49 | 0,66 | 0,83 | 1,00 |
| 10. | 20,00 | 0,21 | 0,41 | 0,60 | 0,80 | 1,00 |

«

U stavku 7. tablica 8. mijenja se i glasi:

»Tablica 8.

|  |  |  |  |  |  |  |
| --- | --- | --- | --- | --- | --- | --- |
| Br. | Koeficijent pokrivenosti stanovništva | Koeficijent r za početak obračunskog razdoblja u pojedinoj godini | | | | |
| 2009. godina | 2010. godina | 2011. godina | 2012. godina | 2013. godina i svaka sljedeća godina |
| 1. | 0,03 | 2,22 | 1,92 | 1,61 | 1,31 | 1,00 |
| 2. | 0,04 | 6,67 | 5,25 | 3,83 | 2,42 | 1,00 |
| 3. | 0,10 | 4,00 | 3,25 | 2,50 | 1,75 | 1,00 |
| 4. | 0,20 | 3,00 | 2,50 | 2,00 | 1,50 | 1,00 |
| 5. | 0,40 | 2,17 | 1,88 | 1,58 | 1,29 | 1,00 |
| 6. | 1,00 | 1,27 | 1,20 | 1,13 | 1,07 | 1,00 |
| 7. | 2,00 | 0,83 | 0,88 | 0,92 | 0,96 | 1,00 |
| 8. | 4,00 | 0,52 | 0,64 | 0,76 | 0,88 | 1,00 |
| 9. | 10,00 | 0,25 | 0,44 | 0,63 | 0,81 | 1,00 |
| 10. | 20,00 | 0,17 | 0,38 | 0,58 | 0,79 | 1,00 |

«

Članak 8.

U članku 15. stavku 5. iza riječi: »s rokom dospijeća plaćanja od 30 dana« stavlja se točka i brišu se riječi na kraju rečenice.

U stavku 6. iza riječi: »s rokom dospijeća plaćanja od 30 dana« stavlja se točka i brišu se riječi na kraju rečenice.

Stavak 7. mijenja se i glasi:

»(7) Na svaku naknadu uplaćenu nakon roka dospijeća plaćanja obračunavaju se zakonske zatezne kamate. Ako se naknada ne plati u rokovima iz stavka 5. i 6. ovoga članka, Agencija će operatoru izdati pisanu opomenu najkasnije u roku od 30 dana od dana isteka roka dospijeća računa.«

Stavak 8. mijenja se i glasi:

»(8) Ako se operator u pisanom obliku ne odrekne uporabe dodijeljenih adresa ili brojeva u skladu sa Zakonom prije početka sljedećega obračunskog razdoblja, obvezan je platiti godišnju naknadu za uporabu adresa ili brojeva za sljedeće obračunsko razdoblje.«

Stavak 9. mijenja se i glasi:

»(9) Ako naknada nije plaćena ni u roku od 30 dana od dana izdavanja opomene iz stavka 7. ovoga članka, Agencija će donijeti odluku o oduzimanju dodijeljenih adresa ili brojeva u skladu sa Zakonom.«

Stavak 10. briše se.

Dosadašnji stavak 11. postaje stavak 10.

Članak 9.

U članku 16. podstavak 3. mijenja se i glasi:

»– pravo uporabe kratkih kôdova.«

Članak 10.

Članak 17. mijenja se i glasi:

»(1) Za pravo uporabe radiofrekvencijskog spektra plaća se godišnja naknada u korist državnog proračuna Republike Hrvatske, na temelju računa koji izdaje Agencija.

(2) Naknada iz stavka 1. ovoga članka plaća se unaprijed za razdoblje od godine dana od dana valjanosti dozvole, prema dospijeću računa, a najkasnije prigodom preuzimanja dozvole za uporabu radiofrekvencijskog spektra. Svaka sljedeća uplata dospijeva dvadeseti dan nakon isteka prethodnog razdoblja za koje je naknada plaćena, odnosno u roku dospijeća navedenom u računu.

(3) U slučaju izdavanja dozvole za uporabu radiofrekvencijskog spektra s rokom valjanosti kraćim od jedne godine, visina naknade razmjerno se umanjuje.

(4) Naknadu za krajnje radijske postaje iz članka 10. stavka 7. ovoga Pravilnika operator javne pokretne komunikacijske mreže plaća mjesečno u visini 1/12 iznosa utvrđene godišnje naknade za sve krajnje radijske postaje u svojoj mreži, i to najkasnije do tridesetog u mjesecu za prethodni mjesec. Operator ima pravo prenijeti tu naknadu na pretplatnikov mjesečni račun za pružene usluge.

(5) Na svaku naknadu uplaćenu nakon roka dospijeća plaćanja obračunavaju se zakonske zatezne kamate. Ako se naknada ne plati u rokovima iz stavka 2. ovoga članka, Agencija će podnositelju zahtjeva, odnosno nositelju dozvole izdati pisanu opomenu najkasnije u roku od 30 dana od dana isteka roka dospijeća računa.

(6) Ako naknada nije plaćena ni u roku od 30 dana od dana izdavanja opomene iz stavka 5. ovoga članka, Agencija će donijeti odluku o oduzimanju dozvole za uporabu radiofrekvencijskog spektra u skladu sa Zakonom.

(7) Ako se nositelj dozvole u pisanom obliku ne odrekne uporabe dodijeljenih radijskih frekvencija u skladu sa Zakonom prije početka sljedećega obračunskog razdoblja, obvezan je platiti godišnju naknadu za uporabu radiofrekvencijskog spektra za sljedeće obračunsko razdoblje.

(8) Ako se utvrdi da se radiofrekvencijski spektar upotrebljava bez valjane dozvole za uporabu radiofrekvencijskog spektra, Agencija će donijeti odluku o plaćanju naknade dospjele u razdoblju uporabe radiofrekvencijskog spektra bez valjane dozvole.

(9) U slučaju nemogućnosti utvrđivanja razdoblja uporabe radiofrekvencijskog spektra bez valjane dozvole za uporabu radiofrekvencijskog spektra, visina naknade, koja će se utvrditi odlukom Agencije iz stavka 8. ovoga članka, ne može biti manja od visine odgovarajuće godišnje naknade propisane ovim Pravilnikom.

(10) Naknade uplaćene prema odredbama ovoga članka ne vraćaju se.«

Članak 11.

U članku 18. podstavak 3. mijenja se i glasi:

»– za potrebe zdravstvenih ustanova,«

Iza podstavka 10. dodaju se podstavci 11. i 12. koji glase:

»– radijskih postaja u pomorskoj službi, koje upotrebljava ministarstvo nadležno za more, uključujući njegove područne jedinice, Nacionalnu središnjicu za usklađivanje traganja i spašavanja na moru (MRCC) te Nacionalnu RIS središnjicu (NCC), kao i pravna osoba koja je posebnim zakonom ovlaštena za obavljanje poslova radijske službe na pomorskim plovnim putovima Republike Hrvatske,

– za potrebe diplomatskih i konzularnih predstavništava.«

Članak 12.

(1) Ovaj Pravilnik ne primjenjuje se ako je za dodijeljeni dio radiofrekvencijskog spektra obračunsko razdoblje za izračun visine naknade za pravo uporabe radiofrekvencijskog spektra počelo teći prije dana stupanja na snagu ovoga Pravilnika.

(2) U slučaju iz stavka 1. ovoga članka plaća se naknada za pravo uporabe radiofrekvencijskog spektra u visini i u rokovima dospijeća utvrđenima prema propisima koji su važili do dana stupanja na snagu ovoga Pravilnika.

(3) Nakon isteka obračunskog razdoblja iz stavka 1. ovoga članka visina naknade za pravo uporabe radiofrekvencijskog spektra utvrdit će se u skladu s odredbama ovoga Pravilnika.

Članak 13.

Ovaj Pravilnik stupa na snagu tridesetog dana od dana objave u »Narodnim novinama«.

Klasa: 011-01/10-01/27
Urbroj: 530-10-10-2
Zagreb, 27. srpnja 2010.

Ministar
Božidar Kalmeta, dipl. ing., v. r.

Pravilnik, NN 97/2010-2725